दोनों आपस में रिश्तेदार; शौहर बनने के लिए नाम और जेंडर चेंज करवाएगी 19 वर्षीय छात्रा
हरियाणा के पानीपत की दो छात्राओं के बीच मोहब्बत इस कदर परवान चढ़ी कि वे अपने घरों से भागकर दिल्ली पहुंच एक NGO पहुंच गई और वहां की टीम से उनकी शादी करा देने की जिद ठान ली।
हरियाणा के पानीपत की दो छात्राओं के बीच मोहब्बत इस कदर परवान चढ़ी कि वे अपने घरों से भागकर दिल्ली पहुंच एक NGO पहुंच गई और वहां की टीम से उनकी शादी करा देने की जिद ठान ली। जिस बारे में NGO के सदस्यों ने पानीपत जिला महिला संरक्षण एवं बाल विवाह निषेध अधिकारी रजनी गुप्ता से संपर्क किया।
जिसके बाद दोनों को पानीपत महिला थाने बुलाया गया। यहां अधिकारी ने उन्हें समझाने की कोशिश की, लेकिन वे कहती रहीं कि दोनों एक-दूसरे को दिलोजान से चाहती हैं और ताउम्र पति-पत्नी की तरह रहना चाहती हैं।
दोनों को दिल्ली NGO में भेज दिया
लड़कियों के जिद पर अड़े रहने की वजह से उनके घरवालों को सूचित किया। जिसके बाद दोनों के बालिग होने की स्थिति पर परिजनों और अधिकारियों ने उनकी सहमति में अपनी हामी भरी और दोनों पक्षों से लिखित में लेकर उन्हें दोबारा दिल्ली NGO में भेज दिया। जहां अब वह रह रही है।
बता दें कि 6 सितंबर 2018 को सुप्रीम कोर्ट ने आपसी सहमति से बने समलैंगिक रिश्ते को अपराध की श्रेणी से बाहर कर दिया है। इसी के साथ भारतीय दंड संहिता (IPC) की धारा 377 के उस प्रावधान को भी हटा दिया गया, जिसके तहत समलैंगिक संबंध की इजाजत नहीं थी।
दोनों दूर की रिश्तेदारी
जानकारी देते हुए महिला संरक्षण अधिकारी रजनी गुप्ता ने बताया कि शहर के दो अलग-अलग कॉलेजों में पढ़ने वाली एक ही समुदाय की दो छात्राओं की ये प्रेम कहानी है। दोनों दूर की रिश्तेदारी में भी संबंध रखती हैं। इसमें 20 वर्षीय BSC मेडिकल अंतिम वर्ष की छात्रा और दूसरे कॉलेज में पढ़ने वाली 19 साल की छात्रा है।
दोनों में अटैचमेंट हो गई और संग जीने-मरने की कसम खा ली। दोनों ने आपस में सलाह की, जिसके बाद 19 साल की छात्रा ने अपना जेंडर चेंज कराने का फैसला लिया। वह शौहर बनेगा और 20 साल की छात्रा बीवी बनेगी। मगर, इस तरह जिंदगी बिताने में सामाजिक तौर तरीके आड़े आए तो उन्होंने पुलिस व NGO का सहारा लिया।
जेंडर चेंज करवाने का खर्च करीब 4 लाख आएगा
काउंसिलिंग के दौरान शौहर की भूमिका निभाने को राजी हुई छात्रा ने कहा कि वह अपना जेंडर चेंज कराने के लिए अपने घर वालों को मना लेगी। उसका कहना है कि उसे पता चला है कि जेंडर चेंज ऑपरेशन पर 3-4 लाख रुपए लगते हैं। जरूरत पड़ी तो ये पैसा जुटाने के काम करेगी।
2 माह तक फ्री रहना-खाना
जेंडर चेंज करवाने तक वे दिल्ली की NGO में रहेगी। NGO के नियमों के मुताबिक वहां 2 माह तक इस तरह के मामलों में फ्री रहना-खाना है। इसके बाद वहां रहने की विशेष अनुमति ली जाती है। जोकि हर किसी को नहीं मिलती है। इन 2 महीनों के तक वे रुपए इकट्‌ठा करने की कोशिश करेंगी।
दोनों ने परिजनों से तोड़ा नाता
दोनों ने अपने बालिग होने की बात कहते हुए अधिकारियों व NGO को लिखित में बयान देकर अपने परिवार से नाता तोड़ दिया है। जिसके बाद मजबूरन परिजनों ने भी आश्वासन के तौर पर उन्हें भविष्य में कुछ न कहने की बात कही। साथ ही लिखा कि वे भी अब दोनों से कभी संपर्क नहीं करेंगे।